SELETUSKIRI

1.ETTEPANEKU TAUST

1.1.Ettepaneku põhjused ja eesmärgid

Päritolunimetuste kaitset ja nende rahvusvahelist registreerimist käsitlev 1958. aasta Lissaboni kokkulepe on leping, mida haldab Maailma Intellektuaalse Omandi Organisatsioon (WIPO). See on avatud tööstusomandi kaitse Pariisi konventsiooni osalistele. Selle kokkuleppe osalised on kohustatud kaitsma oma territooriumil teiste kokkuleppeosaliste toodete päritolunimetusi, mida tunnustatakse ja kaitstakse päritolunimetustena päritoluriigis ning mis on registreeritud WIPO rahvusvahelises büroos, välja arvatud juhul, kui kokkuleppeosalised teatavad ühe aasta jooksul registreerimistaotluse esitamisest, et nad ei saa kaitset tagada.

Lissaboni kokkulepe vaadati läbi aastatel 2009–2015. Eesmärk oli i) täiustada olemasolevat raamistikku; ii) lisada sätted, millega täpsustatakse, et Lissaboni süsteemi kohaldatakse ka geograafiliste tähiste suhtes; ning iii) võimaldada kokkuleppega ühineda valitsustevahelistel organisatsioonidel, nagu EL.

7. mail 2015 võttis nõukogu vastu otsuse, millega anti Euroopa Komisjonile luba osaleda WIPO diplomaatilisel konverentsil 11.–21. mail 2015 Genfis. 20. mail 2015 võeti konverentsil vastu päritolunimetusi ja geograafilisi tähiseid käsitleva Lissaboni kokkuleppe Genfi redaktsioon (edaspidi „Genfi redaktsioon“). Võttes arvesse Euroopa Liidu Kohtu 25. oktoobri 2017. aasta otsust kohtuasjas C-389/15, asendati see otsus nõukogu 5. märtsi 2018. aasta otsusega (EL) 2018/416. Sellega anti luba alustada läbirääkimisi päritolunimetusi ja geograafilisi tähiseid käsitleva muudetud Lissaboni kokkuleppe üle.

26. novembril 2019 ühines Euroopa Liit Genfi redaktsiooniga ning ühinemine jõustus 26. veebruaril 2020. Genfi redaktsioon ise jõustus samuti 26. veebruaril 2020.

Mõned peamised punktid ELi ühinemise kohta Genfi redaktsiooniga on sätestatud nõukogu otsuses (EL) 2019/1754. Eelkõige määratakse selle artikli 4 lõikes 1 Genfi redaktsiooni artiklis 3 osutatud pädevaks asutuseks komisjon, kes vastutab Genfi redaktsiooni haldamise eest liidu territooriumil ja teabevahetuse eest WIPO rahvusvahelise intellektuaalomandi bürooga vastavalt Genfi redaktsioonile ning Lissaboni kokkuleppe ja selle Genfi redaktsiooni kohastele ühiseeskirjadele.

13. aprillil 2022 võttis komisjon vastu Euroopa Parlamendi ja nõukogu määruse ettepaneku, milles käsitletakse käsitöönduslike ja tööstustoodete geograafiliste tähiste kaitset ning millega muudetakse Euroopa Parlamendi ja nõukogu määrusi (EL) 2007/1001 ja (EL) 2019/1753 ning nõukogu otsust (EL) 2019/1754 (COM(2022) 174 final) – edaspidi „käsitöönduslike ja tööstustoodete geograafiliste tähiste kaitse määruse ettepanek“.

Käsitöönduslike ja tööstustoodete geograafiliste tähiste kaitset käsitleva määruse ettepaneku artikli 59 eesmärk on muuta nõukogu otsust (EL) 2019/1754. Muudatuse eesmärk on määrata Euroopa Liidu Intellektuaalomandi Amet (EUIPO) WIPO Lissaboni kokkuleppe Genfi redaktsioonis osutatud pädevaks asutuseks käsitöönduslike ja tööstustoodete geograafiliste tähiste puhul. See ei mõjuta asjaolu, et ELi geograafiliste tähiste kavadega kaitstud põllumajandustoodete ja toiduainete puhul on Genfi redaktsiooni alusel pädevaks asutuseks komisjon. Samamoodi muudetakse käsitöönduslike ja tööstustoodete geograafiliste tähiste kaitset käsitleva ettepaneku artikliga 60 määrust (EL) 2019/1753 liidu tegevuse kohta pärast ühinemist Genfi redaktsiooniga. Sellega seoses ja kooskõlas artiklis 59 esitatud muudatusettepanekutega tehakse artiklis 60 ettepanek muuta määrust 2019/1753 nii, et EUIPOt tunnustataks Genfi redaktsiooni alusel pädeva asutusena käsitöönduslike ja tööstustoodete geograafiliste tähistega seotud rahvusvaheliste registreeringute puhul.

Nõukogu läbirääkimiste käigus kerkisid aga esile menetluslikud probleemid seoses käsitöönduslike ja tööstustoodete geograafilisi tähiseid käsitleva ettepaneku artikliga 59. Artikli 59 eesmärk on muuta nõukogu otsust (EL) 2019/1754, mis põhineb Euroopa Liidu toimimise lepingu (edaspidi „ELi toimimise leping“) artiklil 207 ja artikli 218 lõikel 6 ning mille ELi toimimise lepingus sätestatud vastuvõtmise kord on seetõttu erinev menetlusest, mida kohaldatakse komisjoni käsitöönduslike ja tööstustoodete geograafiliste tähiste kaitset käsitleva määruse puhul, mille aluseks on ELi toimimise lepingu artikli 118 lõige 1 ja artikli 207 lõige 2. Sellega seoses tundub asjakohasem teha selline muudatus eraldiseisva komisjoni ettepanekuga muuta nõukogu otsust 2019/1754, selle asemel, et lisada selline muudatus artiklina komisjoni ettepanekusse käsitöönduslike ja tööstustoodete geograafiliste tähiste kaitse kohta.

Seepärast on komisjoni käesoleva ettepaneku eesmärk muuta nõukogu otsuse (EL) 2019/1754 artikli 4 lõiget 1, et määrata EUIPO Genfi redaktsioonis osutatud pädevaks asutuseks käsitöönduslike ja tööstustoodete geograafiliste tähiste puhul.

Käesoleva ettepanekuga asendatakse käsitöönduslike ja tööstustoodete geograafiliste tähiste kaitset käsitleva ettepaneku artikkel 59.

1.2.Kooskõla poliitikavaldkonnas praegu kehtivate õigusnormidega

Ettepanekuga luuakse seos ELi käsitöönduslike ja tööstustoodete geograafiliste tähiste kaitse süsteemi ning päritolunimetuste ja geograafiliste tähiste rahvusvahelise registreerimise Lissaboni süsteemi vahel. Selleks teeb komisjon ettepaneku nõukogu otsuse (EL) 2019/1754 muutmiseks.

1.3.Kooskõla muude liidu tegevuspõhimõtetega

ELi osalus Genfi redaktsioonis on kooskõlas ELi üldise poliitikaga toetada ja parandada geograafiliste tähiste kaitset kahepoolsete, piirkondlike ja mitmepoolsete lepingutega.

2.ÕIGUSLIK ALUS, SUBSIDIAARSUS JA PROPORTSIONAALSUS

2.1.Õiguslik alus